ΔΝΤ: Θετικές οι δημοσιονομικές εξελίξεις στην Ελλάδα
ανακοίνωση του ταμείου μετά την ολοκλήρωση της επίσκεψης της τρόικα στην Αθήνα
Κλιμάκιο της Ευρωπαϊκής Επιτροπής, της Ευρωπαϊκής Κεντρικής Τράπεζας και του Διεθνούς Νομισματικού Ταμείου ολοκλήρωσε τριήμερη επίσκεψη στην Αθήνα για ενημέρωση επί των τελευταίων εξελίξεων, όπως προβλέπεται από το οικονομικό πρόγραμμα στήριξης της λεγόμενης τρόικας προς την Ελλάδα. Σε σχετική ανακοίνωση του το Διεθνές Νομισματικό Ταμείο χαρακτηρίζει τις δημοσιονομικές εξελίξεις στην Ελλάδα θετικές με τα έσοδα της κυβέρνησης να πλησιάζουν τα αναμενόμενα και τον αυστηρό έλεγχο των εξόδων να συνεχίζεται σε επίπεδο κρατικού προϋπολογισμού. Με βάση τα προκαταρκτικά στοιχεία, αναφέρει η έκθεση του ΔΝΤ, το δημοσιονομικό έλλειμμα ήταν μικρότερο στην συγκεκριμένη περίοδο απ’ ότι είχε αρχικά προβλεφτεί από το πρόγραμμα. Στην ανακοίνωση επίσης αναφέρεται ότι προωθούνται οι μεταρρυθμίσεις του συνταξιοδοτικού συστήματος και ότι έχει επιτευχθεί συμφωνία σε πολλές καίριας σημασίας παραμέτρους, όπως προβλέπεται από το μνημόνιο κατανόησης. Συνεχίζονται κανονικά και οι διαρθρωτικές μεταρρυθμίσεις, αναφέρει η ανακοίνωση του ΔΝΤ, σε τομείς όπως η τοπική αυτοδιοίκηση, οι αποκρατικοποιήσεις, η αγορά εργασίας και το φορολογικό σύστημα. Επίσης στον χρηματοπιστωτικό τομέα σημειώνεται καλή πρόοδος προς την κατεύθυνση της σύστασης Ταμείου Χρηματοπιστωτικής Σταθερότητας. Παράλληλα η ρευστότητα στον τραπεζικό τομέα είναι επαρκής, αναφέρει η ανακοίνωση του ΔΝΤ. Το κλιμάκιο της τρόικα θα επιστρέψει στην Αθήνα στα τέλη Ιουλίου για περιεκτική εξέταση της κατάστασης. Αυτός θα είναι και ο πρώτος ενδελεχής έλεγχος στα πλαίσια του προγράμματος. Η ικανοποιητική έκβαση αυτού του ελέγχου θα επιτρέψει την χορήγηση στην Ελλάδα της δεύτερης δόσης του δανείου στα πλαίσια του μηχανισμού στήριξης.